***ДОКЛАД НА НЕЗАВИСИМИЯ ОДИТОР***

**До**

**Едноличния собственик на**

**Водоснабдяване и Канализация ЕООД**

**гр. Смолян**

**Доклад относно одита на финансовия отчет**

**Квалифицирано мнение**

**1.** Ние извършихме одит на приложения годишен финансов отчет на **Водоснабдяване и Канализация ЕООД** (Дружеството), който включва отчет за финансовото състояние към 31 декември 2019 година, отчет за печалбата или загубата и другия всеобхватен доход, отчета за промените в капитала и отчет за паричните потоци за годината, завършваща на тази дата, както и пояснителните приложения към финансовия отчет, съдържащи и обобщено оповестяване на съществените счетоводни политики, представени на страници от 15 до 46.

**2.** По наше мнение, с изключение на възможния ефект от въпросите, описани в раздела от нашия доклад „*База за изразяване на квалифицирано мнение*“, годишният финансов отчет представя достоверно, във всички съществени аспекти, финансовото състояние на Дружеството към 31 декември 2019 година и неговите финансови резултати от дейността и паричните му потоци за годината, завършваща на тази дата, в съответствие с Международните счетоводни стандарти, приети за приложение от Европейския съюз (ЕС).

**База за изразяване на квалифицирано мнение**

**3.** Както е оповестено в т. 3.1. от приложението към финансовия отчет една част от имотите, машините и съоръженията, придобити до 31 декември 2001 година са представени в отчета за финансовото състояние към 31 декември 2019 година по преоценена стойност, намалена с натрупаната амортизация. Преоценката на тази част от активите е била извършена въз основа индекса на нарастване на цените на производител, обявен от Националния статистически институт на България за периода от 1998 до 2001 година. Този подход е бил в съответствие със счетоводното законодателство, което е било в сила до края на 2001 година.

При прехода към прилагане на Международните стандарти за финансови отчети, ръководството на Дружеството не е извършило преглед на достоверността на преносната стойност на посочените активи, в съответствие изискванията на МСФО 1 *Прилагане за първи път на Международните стандарти за финансово отчитане*. МСС не допускат преоценяването на първоначалната стойност на имотите, машините и съоръженията да става по посочените по–горе начини, а именно - чрез използването на статистически коефициенти по отделни налични групи активи.

Поради това ние считаме, че политиката на ръководството по отношение оценката на посочените по-горе активи, както и представянето им към датата на прехода към МСС и към края на всеки следващ отчетен период до 31 декември 2019 година, не е в съответствие с изискванията на МСС. Ние не сме в състояние да определим стойностния ефект от подобно оценяване върху преносната стойност на имотите, машините и съоръженията, както и върху стойността на нетните активи и финансовия резултат на Дружеството към 31 декември 2019 и за годината, завършваща на тази дата.

**4.** Ръководството на Дружеството е определило полезния живот на отделните групи имоти, машини и съоръжения, и нематериални активи, като е приело някои от тях (сгради, стопански инвентар, компютри и нематериални активи) да бъдат амортизирани в съответствие с с данъчно признатите амортизационни норми, така както те са посочени в приложимия данъчен закон. Ние считаме, че подобен начин за определяне на амортизационните норми на нетекущите материални активи не е в съответствие с изискванията на МСС 16 *Имоти, машини и съоръжения* и МСС 38 *Нематериални активи*. В резултат на това натрупаните амортизации към 1 януари 2019 година, разходите за амортизация за годината, завършваща на 31 декември 2019, както и преносна стойност на активите към същата дата, биха могли съществено да се различават от стойностите, които биха имали, ако бяха определени по реда на Международен счетоводен стандарт 16 *Имоти, машини и съоръжения* и *38 Нематериални активи*. Ние не сме в състояние да определим стойностния ефект от прилагането на подобна амортизационна политика в сравнение с изискващата се по реда на МСС върху нетните активи и върху финансовия резултат на Дружеството към 31 декември 2019 и за годината, завършваща на тази дата.

**5.** Ние извършихме нашия одит в съответствие с Международните одиторски стандарти (МОС). Нашите отговорности съгласно тези стандарти са описани допълнително в раздела от нашия доклад *„Отговорности на одитора за одита на финансовия отчет“*. Ние сме независими от Дружеството в съответствие с Международния етичен кодекс на професионалните счетоводители (включително Международни стандарти за независимост) на Съвета за международни стандарти по етика за счетоводители (Кодекса на СМСЕС), заедно с етичните изисквания на Закона за независимия финансов одит (ЗНФО), приложими по отношение на нашия одит на финансовия отчет в България, като ние изпълнихме и нашите други етични отговорности в съответствие с изискванията на ЗНФО и Кодекса на СМСЕС. Ние считаме, че одиторските доказателства, получени от нас, са достатъчни и уместни, за да осигурят база за нашето квалифицирано мнение.

**Обръщане на внимание**

**6.** Обръщаме внимание на оповестеното в т. 1 от Приложението към финансовия отчет, относно начина на осъществяване на дейността на Дружеството след подписване на договора с Асоциацията по В и К. През 2016 година, в съответствие с изискванията на Закона за водите, Дружеството е отписало от отчета за финансовото състояние активите, които са публична държавна и публична общинска собственост. Както това е оповестено, след отписването на активите и след влизането в сила на договора с Асоциацията по В и К, цената, която дружеството плаща за правото да използва публичните активи се определя на база на неговия ангажимент за задължително минимално ниво на инвестиции за срока на договора.

През 2019 стойността на инвестициите (цената за правото да използва публичните активи), които Дружеството е направило е вразмер на 1,213 хил. лв.

Нашето мнение не е модифицирано по отношение на този въпрос.

**7.** Обръщаме внимание на оповестеното в т. 15 и 18 от Приложението към финансовия отчет, относно начина на представяне на приходите и разходите от инвестиции в публични активи (цената за правото да използва публичните активи). През 2019 година стойността на признатите приходи и разходи за публични активи е в размер на 1,213 хил. лв. В процеса на извършване на разходи (инвестиции) в публични активи, Дружеството отчита разходи, които са признати като част от разходите по икономически елементи в отчета за печалбата или загубата и другия всеобхватен доход. След одобряване и приемане на тези разходи (инвестиции) от членовете на Асоциацията по В и К на обособената територия, Дружеството прехвърля стойността им към тези членове, за които се отнасят, като срещу това получава фактура за право на ползване на публични активи. По наше мнение, по този начин със стойността на признатите приходи и разходи за публични активи се завишават приходите и разходите на Дружеството.

Нашето мнение не е модифицирано по отношение на този въпрос.

**8.** Обръщаме внимание на оповестеното в т. 26 от Приложението към финансовия отчет, относно обявяването на извънредно положение в България по повод пандемията от коронавирус (Covid – 19). Ефектите върху икономиката на страната в резултат на наложените противоепидемиологични мерки, могат да повлияят негативно на дейността на Дружеството. Поради съществуващата неяснота в развитието на пандемията, не е възможно да бъдат направени надеждни измервания и преценки на подобни негативни последици.

Нашето мнение не е модифицирано по отношение на този въпрос.

**Други въпроси**

**9.** Финансовият отчет на Дружеството за годината, завършваща на 31 декември 2018, е одитиран от друг одитор, който е изразил немодифицирано мнение относно този отчет на 11 март 2019 година.

**Друга информация, различна от финансовия отчет и одиторския доклад върху него**

**10.** Ръководството носи отговорност за другата информация. Другата информация се състои от годишен доклад за дейността, изготвен от ръководството съгласно Глава седма от Закона за счетоводството, но не включва финансовия отчет и нашия одиторски доклад, върху него, който получихме преди датата на нашия одиторски доклад.

Нашето мнение относно финансовия отчет не обхваща другата информация и ние не изразяваме каквато и да е форма на заключение за сигурност относно нея, освен ако не е изрично посочено в доклада ни и до степента, до която е посочено.

Във връзка с нашия одит на финансовия отчет, нашата отговорност се състои в това да прочетем другата информация и по този начин да преценим дали тази друга информация е в съществено несъответствие с финансовия отчет или с нашите познания, придобити по време на одита, или по друг начин изглежда да съдържа съществено неправилно докладване. В случай че на базата на работата, която сме извършили, ние достигнем до заключение, че е налице съществено неправилно докладване в тази друга информация, от нас се изисква да докладваме този факт.

Както е описано в параграфи 3 и 4 от раздела *„База за изразяване на квалифицирано мнение“* по-горе, ние не бяхме в състояние да получим достатъчни и уместни одиторски доказателства относно преносната стойност на имотите, машините и съоръженията на Дружеството към 31 декември 2019 година. Съответно, ние не сме в състояние да достигнем до заключение дали другата информация не съдържа във връзка с тези въпроси съществено неправилно докладване на финансовите показатели и съпътстващите оповестявания за тeзи обекти.

**Отговорности на ръководството и лицата, натоварени с общо управление за финансовия отчет**

**11.** Ръководството носи отговорност за изготвянето и достоверното представяне на този финансов отчет в съответствие с МСС, приложими в ЕС и за такава система за вътрешен контрол, каквато ръководството определя като необходима за осигуряване изготвянето на финансови отчети, които не съдържат съществени неправилни отчитания, независимо дали дължащи се на измама или грешка.

При изготвяне на финансовия отчет ръководството носи отговорност за оценяване способността на Дружеството да продължи да функционира като действащо предприятие, оповестявайки, когато това е приложимо, въпроси, свързани с предположението за действащо предприятие и използвайки счетоводната база на основата на предположението за действащо предприятие, освен ако ръководството не възнамерява да ликвидира Дружеството или да преустанови дейността му, или ако ръководството на практика няма друга алтернатива, освен да постъпи по този начин.

Лицата, натоварени с общо управление, носят отговорност за осъществяването на надзор над процеса по финансово отчитане на Дружеството.

**Отговорности на одитора за одита на финансовия отчет**

**12.** Нашите цели са да получим разумна степен на сигурност относно това дали финансовият отчет като цяло не съдържа съществени неправилни отчитания, независимо дали дължащи се на измама или грешка, и да издадем одиторски доклад, който да включва нашето одиторско мнение. Разумната степен на сигурност е висока степен на сигурност, но не е гаранция, че одит, извършен в съответствие с МОС, винаги ще разкрива съществено неправилно отчитане, когато такова съществува. Неправилни отчитания могат да възникнат в резултат на измама или грешка и се считат за съществени, ако би могло разумно да се очаква, че те, самостоятелно или като съвкупност, биха могли да окажат влияние върху икономическите решения на потребителите, вземани въз основа на този финансов отчет.

Като част от одита в съответствие с МОС, ние използваме професионална преценка и запазваме професионален скептицизъм по време на целия одит. Ние също така:

* идентифицираме и оценяваме рисковете от съществени неправилни отчитания във финансовия отчет, независимо дали дължащи се на измама или грешка, разработваме и изпълняваме одиторски процедури в отговор на тези рискове и получаваме одиторски доказателства, които да са достатъчни и уместни, за да осигурят база за нашето мнение. Рискът да не бъде разкрито съществено неправилно отчитане, което е резултат от измама, е по-висок, отколкото риска от съществено неправилно отчитане, което е резултат от грешка, тъй като измамата може да включва тайно споразумяване, фалшифициране, преднамерени пропуски, изявления за въвеждане на одитора в заблуждение, както и пренебрегване или заобикаляне на вътрешния контрол.
* получаваме разбиране за вътрешния контрол, имащ отношение към одита, за да разработим одиторски процедури, които да са подходящи при конкретните обстоятелства, но не с цел изразяване на мнение относно ефективността на вътрешния контрол на Дружеството.
* оценяваме уместността на използваните счетоводни политики и разумността на счетоводните приблизителни оценки и свързаните с тях оповестявания, направени от ръководството.
* достигаме до заключение относно уместността на използване от страна на ръководството на счетоводната база на основата на предположението за действащо предприятие и, на базата на получените одиторски доказателства, относно това дали е налице съществена несигурност, отнасяща се до събития или условия, които биха могли да породят значителни съмнения относно способността на Дружеството да продължи да функционира като действащо предприятие. Ако ние достигнем до заключение, че е налице съществена несигурност, от нас се изисква да привлечем внимание в одиторския си доклад към свързаните с тази несигурност оповестявания във финансовия отчет или в случай че тези оповестявания са неадекватни, да модифицираме мнението си. Нашите заключения се основават на одиторските доказателства, получени до датата на одиторския ни доклад. Бъдещи събития или условия обаче могат да станат причина Дружеството да преустанови функционирането си като действащо предприятие.
* оценяваме цялостното представяне, структура и съдържание на финансовия отчет, включително оповестяванията, и дали финансовият отчет представя основополагащите за него сделки и събития по начин, който постига достоверно представяне.

Ние комуникираме с ръководството и лицата, натоварени с общо управление, наред с останалите въпроси, планирания обхват и време на изпълнение на одита и съществените констатации от одита, включително съществени недостатъци във вътрешния контрол, които идентифицираме по време на извършвания от нас одит.

**Доклад във връзка с други законови и регулаторни изисквания**

***Допълнителни въпроси, които поставят за докладване Законът за счетоводството и Законът за публичното предлагане на ценни книжа***

**14.** В допълнение на нашите отговорности и докладване съгласно МОС, описани по-горе в раздела *„Друга информация, различна от финансовия отчет и одиторския доклад върху него“* по отношение на доклада за дейността, ние изпълнихме и процедурите, добавени към изискваните по МОС, съгласно Указанията на професионалната организация на дипломираните експерт-счетоводители и регистрираните одитори в България – Институт на дипломираните експерт-счетоводители (ИДЕС). Тези процедури касаят проверки за наличието, както и проверки на формата и съдържанието на тази друга информация с цел да ни подпомогнат във формиране на становищa относно това дали другата информация включва оповестяванията и докладванията, предвидени в Глава седма от Закона за счетоводството и в Закона за публичното предлагане на ценни книжа, приложими в България.

*Становище във връзка с чл. 37, ал. 6 от Закона за счетоводството*

На базата на извършените процедури, нашето становище е, че:

а) Информацията, включена в доклада за дейността за финансовата година, за която е изготвен финансовият отчет, съответства на финансовия отчет, върху който сме изразили квалифицирано мнение в *„Доклад относно одита на финансовия отчет“* по-горе.

б) Докладът за дейността е изготвен в съответствие с изискванията на Глава седма от Закона за счетоводството и на чл. 100 „н”, ал. 7 от Закона за публичното предлагане на ценни книжа.

**Приморска Одиторска Компания ООД**

 **Валентина Николова**

 *Регистриран одитор*

**Илия Илиев**

*Управител*

20 март 2020

Варна